CELEX: C2007/297/39
Language: sl
Date: 2007-12-08 00:00:00
Title: Zadeva C-437/07: Tožba, vložena 19. septembra 2007 – Komisija Evropskih skupnosti proti Italijanski republiki

8.12.2007   
            
            
               SL
            
            
               Uradni list Evropske unije
            
            
               C 297/24
            
         Tožba, vložena 19. septembra 2007 – Komisija Evropskih skupnosti proti Italijanski republiki
   (Zadeva C-437/07)
   (2007/C 297/39)
   Jezik postopka: italijanščina
   Stranki
   
      Tožeča stranka: Komisija Evropskih skupnosti (zastopnika: C. Zadra in D. Kukovec, zastopnika)
   
      Tožena stranka: Italijanska republika
   Predloga tožeče stranke:
   
               —
            
            
               ugotovi naj se, da Italijanska republika, s tem da je občina Aquila oddala javno naročilo za gradnje, katerega predmet je bil načrtovanje in izvedba tramvaja s pnevmatikami za javni promet v mestu Aquila, v postopku, kot je „financiranje projekta“, ki je namenjen podelitvi koncesije za gradnje, in spremenila začetni projekt iz javnega naročila po objavi obvestila o naročilu, ni izpolnila obveznosti iz Direktive Sveta 93/37/EGS z dne 14. junija 1993 o usklajevanju postopkov za oddajo javnih naročil za gradnje (1) in zlasti iz njenih členov 7 in 11 ter členov 43 ES in 49 ES in načel preglednosti ter prepovedi diskriminacije, ki sta del teh členov;
            
         
               —
            
            
               Italijanski republiki naj se naloži plačilo stroškov postopka.
            
         Tožbeni razlogi in bistvene trditve
   Občina Aquila je oddala javno naročilo za gradnje, katerega predmet je bilo načrtovanje in izvedba tramvaja s pnevmatikami za javni promet v mestu Aquila, na podlagi postopka za „financiranje projekta“, ki je namenjen podelitvi koncesije za gradnje in ne javnega naročila za gradnje. Navedena občina je prav tako spremenila začetni projekt na podlagi javnega naročila po objavi obvestila o naročilu.
   Po mnenju Komisije je dogovor, sklenjen med občino in skupino, ki je začela z delom na tem področju, javno naročilo za gradnje v smislu prava Skupnosti. Zato je oddaja takega javnega naročila v postopku, kot je „financiranje projekta“, namenjenem podelitvi koncesije za gradnje, v nasprotju z določbami iz Direktive 93/37 in zlasti z njenima členoma 7 in 11. Poleg tega je sprememba začetnega projekta iz javnega naročila po objavi obvestila o naročilu v nasprotju z načeli preglednosti in prepovedi diskriminacije, na katerih temeljita pravica do ustanavljanja in svoboda opravljanja storitev iz členov 43 ES in 49 ES.
   
      (1)  UL L 199, str. 54.